2001/710/EY: Neuvoston päätös, tehty 27 päivänä syyskuuta 2001, luvan antamisesta Tanskalle soveltaa eriytettyä valmisteverokantaa sellaisen polttoaineen osalta, jonka jakelu tapahtuu laite- ja toimintastandardit täyttävillä huoltoasemilla direktiivin 92/81/ETY 8 artiklan 4 kohdassa säädettyä menettelyä noudattaen



Virallinen lehti nro L 262 , 02/10/2001 s. 0012 - 0013



Neuvoston päätös, tehty 27 päivänä syyskuuta 2001, luvan antamisesta Tanskalle soveltaa eriytettyä valmisteverokantaa sellaisen polttoaineen osalta, jonka jakelu tapahtuu laite- ja toimintastandardit täyttävillä huoltoasemilla direktiivin 92/81/ETY 8 artiklan 4 kohdassa säädettyä menettelyä noudattaen (2001/710/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo seuraavaa: (1) Direktiivin 92/81/ETY 8 artiklan 4 kohdan mukaisesti neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kivennäisöljyille täydentäviä valmisteverovapautuksia tai valmisteveronalennuksia erityisistä poliittisista syistä. (2) Tanska on pyytänyt lupaa soveltaa 31 päivään joulukuuta 2004 asti korkeintaan 3 äyrillä litraa kohti alennettua valmisteverokantaa sellaisen polttoaineen osalta, jonka jakelu tapahtuu tiukennetut laite- ja toimintastandardit täyttävillä huoltoasemilla. (3) Näitä standardeja on sovellettava pakollisesti 1 päivästä tammikuuta 2005 alkaen, ja niiden tarkoituksena on nopeuttaa investointien tekemistä maaperän ja pohjavesien suojelemiseksi vuotavista maanalaisista polttoainesäiliöistä peräisin olevalta metyylitertiääributyylieetteriltä (MTBE). (4) Tanskan viranomaisten pyynnöstä on ilmoitettu muille jäsenvaltioille. (5) Suunniteltu valmisteverokannan alentaminen synnyttää tavoitteiden mukaisen verokannustimen. (6) Komissio on tehnyt päätöksen kyseisten toimenpiteiden aiheuttamien valtiontukien yhteensopivuudesta. (7) Vaikka MTBE:n imeytyminen pohjaveteen ei sinänsä ole välitön terveyshaitta, koska asianomainen aine on terveydelle haitallinen vain hyvin suurina pitoisuuksina, pienenkin määrän joutuminen pohjaveteen aiheuttaa vedessä haju- ja makuhaittoja, ja vähäisiäkin MTBE-määriä sisältävä juomavesi on juomakelvotonta. Pyydetyllä poikkeuksella on siten ympäristötavoite: toimenpiteen on todettu parantavan vesivarojen suojelua. (8) Tällä päätöksellä ei kuitenkaan rajoiteta olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93(2) mukaisesti tehtävään MTBE:hen liittyvien riskien arviointiin perustuvia tulevia päätelmiä. (9) Tanskan suunnittelema toimenpide on kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY(3) 3 ja 4 artiklassa tarkoitettuja valmisteverojen vähimmäismääriä koskevien säännösten mukainen. (10) On tärkeää, että neuvostolla on mahdollisuus tarkastella tätä päätöstä uudelleen komission ehdotuksesta ennen 31 päivää joulukuuta 2004, joka on tämän päätöksen voimassaolon päättymispäivä, ON TEHNYT TÄMÄN PÄÄTÖKSEN: 1 artikla Direktiivin 92/81/ETY 8 artiklan 4 kohdan mukaisesti Tanskalle annetaan lupa soveltaa korkeintaan 3 äyrillä litraa kohti alennettua valmisteverokantaa sellaisen polttoaineen osalta, jonka jakelu tapahtuu MTBE:n vuotamista pohjavesiin vähentävät, tiukennetut laite- ja toimintastandardit täyttävillä huoltoasemilla. 2 artikla Edellä 1 artiklassa säädettyjen valmisteverokantojen alennusten on oltava direktiivissä 92/82/ETY säädettyjen velvoitteiden ja erityisesti sen 3 ja 4 artiklassa tarkoitettuja vähimmäisverokantoja koskevien säännösten mukaisia. 3 artikla Tämän päätöksen voimassaolo päättyy 31 päivänä joulukuuta 2004. Neuvosto voi ennen tätä päivää tarkastella sitä uudelleen komission tekemän ehdotuksen perusteella. 4 artikla Tämä päätös on osoitettu Tanskan kuningaskunnalle. Tehty Brysselissä 27 päivänä syyskuuta 2001. Neuvoston puolesta Puheenjohtaja M. Verwilghen (1) EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46). (2) EYVL L 84, 5.4.1993, s. 1. (3) EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY.